棲禪寺
作者：崔放之
朝代：宋

paragraphs: 自從白馬馱經始，寶地紺園知有幾。
今見逍遥巖洞深，啼猿塢接棲禪寺。
嵯峨樓閣東西橋，掬水聞香景趣饒。
講經雲外天花落，卓錫林邊暑氣消。
塵埃不到松關口，僧老漸隨松影瘦。
誰知好事眼能青，借與詩人信宿逗。
山高地僻月空圓，晨鍾暮鼓驚龍眠。
看來懶把無生學，長笑一聲歸釣船。